
23-TA-2677: Noteikumu projekts (Grozījumi)
Grozījumi Ministru kabineta 2006. gada 21. novembra noteikumos Nr. 956 "Noteikumi par Nacionālo muzeju krājumu"
	Nr.p.k.
	Saskaņošanai nosūtītā projekta redakcija
	Iebildums / Priekšlikums
	Apstrādes informācija
	Galīgā redakcija

	1.
	Anotācija (ex-ante)
1.3. Pašreizējā situācija, problēmas un risinājumi
	Iebildums (TM - 28.11.2023.)
Anotācijā ir sniegta informācija, ka projekta 1. un 2. punktā paredzēts precizēt termina “dati” lietojumu, savukārt Projekta 13.punktā ir sniegts termina “metadati” skaidrojums šo noteikumu izpratnē. Projekta 36.punkts precizē minēto terminu lietojumu MK noteikumu Nr.956 septītajā nodaļā “Nacionālā muzeju krājuma kopkataloga informācijas sistēma”. Vēršam uzmanību, ka anotācijā nav sniegta informācija, kāpēc termins būtu precizējams. Papildus lūdzam izvērtēt attiecīgā regulējuma (tai skaitā noteikumu 1.4. un 1.6.apakšpunkta) atbilstību pilnvarojošai normai Muzeju likuma 13.1 panta astotajā daļā, jo tur ir runa par datiem. Tāpat precizējami skatāmi kopsakarā ar visu Muzeju likuma 13.1 pantu.
Piedāvātā redakcija
-
	Ņemts vērā
Projekta sākotnējās ietekmes (ex-ante) novērtējuma ziņojuma (anotācijas) 1.sadaļas “Tiesību akta projekta izstrādes nepieciešamība” 1.3.punkts “Pašreizējā situācija, problēmas un risinājumi” papildināts ar šādu informāciju:

“[..] MK noteikumus Nr.956 attiecībā uz Nacionālā muzeju krājuma kopkataloga informācijas sistēmā ievadāmiem muzeja krājuma priekšmetu aprakstiem jāpapildina ar termina “metadati” skaidrojumu, lai MK noteikumos Nr.956 tiktu lietota korekta terminoloģija attiecībā uz tiešsaistes informācijas telpu, tas ir, Nacionālā muzeju krājuma kopkataloga informācijas sistēmu, kā arī terminoloģija atbilstu Latvijas Nacionālās bibliotēkas 2022.gadā aktualizētajām vienotām digitalizācijas vadlīnijām „Materiālā un nemateriālā kultūras mantojuma digitalizācijas, digitāli radītā kultūras mantojuma vākšanas un ilglaicīgas saglabāšanas darbu vadlīnijas”, versijai 2.0. Metadati MK noteikumu Nr.956 izpratnē ir strukturēta informācija par muzeju krājuma priekšmetiem, tas ir, dati par datiem, kas atklājas standartizētā formātā un kas lielu datu apjoma gadījumā atvieglo konkrētu datu atrašanu un darbu ar tiem.”

Izvērtējot Projekta attiecīgā regulējuma atbilstību Muzeju likuma 13.1 panta deleģējošajai normai, ir svītrots Projekta 1., 2. un 36.punkts.

Skaidrojam, ka Kultūras ministrija šobrīd izstrādā grozījumus Muzeju likumā, kuros tostarp tiks precizēts termina “dati” lietojums.
 
	1.3. Pašreizējā situācija, problēmas un risinājumi

	2.
	Anotācija (ex-ante)
7.1. Projekta izpildē iesaistītās institūcijas
	Iebildums (TM - 28.11.2023.)
Vēršam uzmanību, ka atbilstoši vadlīnijām tiesību akta projekta sākotnējās ietekmes novērtējuma ziņojuma sagatavošanai vienotajā tiesību aktu izstrādes un saskaņošanas portālā anotācijā ir jāsniedz informācija, kā projekts ietekmēs katru no mērķgrupām – tieši vai netieši, kāds ir mērķgrupas lielums (ja to ir iespējams novērtēt), kā arī jebkādu citu skaidrojošu informāciju par mērķgrupu.
Lūdzam aizpildīt anotācijas 7.2., 7.3. un 7.4. apakšpunktu, sniedzot informāciju, vai attiecīgajām institūcijām administratīvais slogs palielināsies, samazināsies vai paliks nemainīgs. Vēršam uzmanību, ka publiskai pārvaldei slogu aprēķina sākot no 1 euro. Projekts paredz jaunas veicamās darbības.
Piedāvātā redakcija
-
	Ņemts vērā
Projekta sākotnējās ietekmes (ex-ante) novērtējuma ziņojuma (anotācijas) 7.sadaļas “Tiesību akta projekta izpildes nodrošināšana un tās ietekme uz institūcijām” 7.2., 7.3. un 7.4.apakšpunkts ir papildināts ar šādu informāciju:

7.2.apakšpunkts:
Administratīvās izmaksas Projekta īstenošanā pēc būtības nepalielinās un administratīvās procedūras tiek nodrošinātas esošā finansējuma ietvaros. Projektā paredzētie grozījumi sniedz detalizētāku skaidrojumu par atsevišķiem muzeju darbības aspektiem, kas saistīti ar Nacionālā muzeju krājuma uzskaiti un saglabāšanu un jau ir noteikti spēkā esošajos MK noteikumos Nr.956.

7.3. apakšpunkts:
Atbilstības izmaksas Projekta īstenošanā pēc būtības nepalielinās un administratīvās procedūras tiek nodrošinātas esošā finansējuma ietvaros.

7.4.apakšpunkta 4.punkts:
Muzeju likuma 10.panta otrās daļas 4.punktā noteiktais muzeju pienākums nodrošināt to valdījumā (īpašumā) esošo Nacionālā muzeju krājuma priekšmetu un kolekciju aprakstu ievadīšanu, aktualizēšanu un pieejamību Nacionālā muzeju krājuma kopkataloga informācijas sistēmā, nodrošinot ievadīto datu atbilstību muzeja rīcībā esošajai informācijai, kā arī ievērojot fizisko personu datu aizsardzību un autortiesības regulējošu normatīvo aktu prasības, tiek nodrošināts muzeju gadskārtēja budžeta ietvaros, īstenojot Muzeju likuma 7.panta otrās daļas 1.punktā noteikto muzeja pamatfunkciju.

Projektā paredzētie grozījumi, kas precizē tiesisko regulējumu, kādā muzeji veic Nacionālajā muzeju krājumā esošo priekšmetu un kolekciju aprakstu iekļaušanu Nacionālā muzeju krājuma kopkataloga informācijas sistēmā, īstenojami muzeja gadskārtējā budžeta ietvarā.

Muzeju likuma 13.panta ceturtajā daļā noteiktā prasība institūcijām un privātpersonām, kuru valdījumā vai īpašumā ir Nacionālā muzeju krājuma priekšmeti, nodrošināt to saglabāšanas un izmantošanas iespējas, tiek nodrošināta muzeju gadskārtēja budžeta ietvaros, īstenojot Muzeju likuma 7.panta otrās daļas 1.punktā noteikto muzeja pamatfunkciju.

MK noteikumu Nr.956 73.punkts nosaka, ka muzeji izstrādā plānu muzeja Nacionālā muzeju krājuma priekšmetu aizsardzībai ārkārtas situācijā. Projektā paredzētie MK noteikumu Nr.956 73.punkta papildinājumi nosaka plānu risku mazināšanai, kā arī rīcības plānu muzeja Nacionālā muzeja krājuma priekšmetu aizsardzībai apdraudējumu gadījumā, konkretizējot rīcības plānā iekļaujamo informāciju. Plānā risku mazināšanai un rīcības plānā muzeja Nacionālā muzeja krājuma priekšmetu aizsardzībai apdraudējumu gadījumā noteiktie pasākumi īstenojami muzeja gadskārtējā budžeta ietvarā.
 
	7.1. Projekta izpildē iesaistītās institūcijas

	3.
	Noteikumu konsolidētā versija
73. Muzejā regulāri veic risku izvērtējumu un izstrādā plānu risku mazināšanai, kā arī rīcības plānu muzeja Nacionālā krājuma priekšmetu aizsardzībai apdraudējumu gadījumā. Rīcības plānā iekļauj atbildīgos par krājuma glābšanu, apziņošanas shēmu un kontaktus, instrukcijas tūlītējai rīcībai ar krājumu un prioritāri glābjamo krājuma vienību sarakstu un informāciju par to atrašanās vietu. Muzejam ir pienākums regulāri aktualizēt rīcības plānā ietverto informāciju un veikt darbinieku apmācības ne retāk kā reizi divos gados.
	Iebildums (TM - 28.11.2023.)
Lūdzam precizēt projektu, nosakot konkrētus fizisko personu datus, kādi norādāmi par atbildīgo par krājuma glābšanu, apziņošanas shēmu un kontaktinformāciju. Atbilstoši Eiropas Parlamenta un Padomes 2016. gada 27. aprīļa Regulas (ES) 2016/679 Par fizisku personu datu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Datu regula) 5. panta 1. punkta “a” un “c” apakšpunktam personas dati tiek apstrādāti likumīgi, godprātīgi un datu subjektam pārredzamā veidā, ir adekvāti, atbilstīgi un ietver tikai to, kas nepieciešams to apstrādes nolūkos. Vēršam uzmanību, ka no projekta nav saprotams, kādi dati par atbildīgo par krājuma glābšanu un apziņošanas shēmu tiks apstrādāti, piemēram, vārds, uzvārds, amats, personas kods, kā arī kādu kontaktinformāciju (projektā lietots apzīmējums "kontakti") nepieciešams norādīt, piemēram, tālruņa numurs, e-pasta adrese, dzīvesvietas adrese u.tml. Līdz ar to nepieciešams precizēt projektu, norādot konkrētus apstrādājamos fizisko personu datus.
Piedāvātā redakcija
-
	Ņemts vērā
Precizēts Projekta 73.punkts šādā redakcijā:

“73. Muzejā regulāri veic risku izvērtējumu un izstrādā plānu risku mazināšanai, kā arī rīcības plānu muzeja Nacionālā krājuma priekšmetu aizsardzībai apdraudējumu gadījumā. Rīcības plānā iekļauj atbildīgos par krājuma glābšanu (vārds, uzvārds, ieņemamais amats, tālruņa numurs, e-pasta adrese), apziņošanas shēmu, instrukcijas tūlītējai rīcībai ar krājumu, prioritāri glābjamo krājuma vienību sarakstu un informāciju par to atrašanās vietu. Muzejam ir pienākums regulāri aktualizēt rīcības plānā ietverto informāciju un veikt darbinieku apmācības ne retāk kā reizi divos gados.”
	73. Muzejā regulāri veic risku izvērtējumu un izstrādā plānu risku mazināšanai, kā arī rīcības plānu muzeja Nacionālā krājuma priekšmetu aizsardzībai apdraudējumu gadījumā. Rīcības plānā iekļauj atbildīgos par krājuma glābšanu (vārds, uzvārds, ieņemamais amats, tālruņa numurs, e-pasta adrese), apziņošanas shēmu, instrukcijas tūlītējai rīcībai ar krājumu, prioritāri glābjamo krājuma vienību sarakstu un informāciju par to atrašanās vietu. Muzejam ir pienākums regulāri aktualizēt rīcības plānā ietverto informāciju un veikt darbinieku apmācības ne retāk kā reizi divos gados.

	4.
	Noteikumu konsolidētā versija
 Pielikuma saturu skatīt dokumentā
	Priekšlikums (TM - 28.11.2023.)
Aicinām precizēt pielikuma 1.14.punktā norādāmos datus, proti, kādas ziņas, tajā skaitā personas dati, būtu norādāmi par autoru. Personas datu minimizēšanas princips paredz, ka personas ir adekvāti, atbilstīgi un ietver tikai to, kas nepieciešams to apstrādes nolūkos.
Piedāvātā redakcija
	Ņemts vērā
Projekta sākotnējās ietekmes (ex-ante) novērtējuma ziņojuma (anotācijas) 1.sadaļas “Tiesību akta projekta izstrādes nepieciešamība” 1.3.punkts “Pašreizējā situācija, problēmas un risinājumi” papildināts ar šādu informāciju:

“MK noteikumos Nr.956 nav iespējams precīzi norādīt, kādus datus par autoru jāievada, jo ne vienmēr autora vārds un uzvārds  ir precīzi zināms, bet vienīgās ziņas par autoru var būt tikai viņa dzīves vieta, profesija, pseidonīms. Lai muzeji īstenotu vienu no savām pamatfunkcijām, kas noteikta Muzeju likuma 7.panta otrās daļas 2.apakšpunktā – veiktu muzeja krājuma un ar to saistītās informācijas izpēti, muzeji pēta un fiksē ziņas par krājuma priekšmetiem ar mērķi sabiedrības interesēs saglabāt pēc iespējas pilnīgāku informāciju par nacionālo kultūras mantojumu un tā radītājiem. Nacionālā krājuma kopkataloga informācijas sistēmā šķirkļa “Izgatavošana” priekšmeta apraksta laukā “ziņas par autoru” norādāmā informācija ir noteikta SIA "Baltijas datoru akadēmija" 2012.gadā sagatavotajā rokasgrāmatā “Nacionālā muzeju krājuma priekšmetu aprakstīšanas rokasgrāmata” (I, II daļa)”.
	 Pielikuma saturu skatīt dokumentā



